ANC-werker summier ontslaan ná transitorooftogLuthuli-huis in die Johannesburgse middestad. Foto: Google Earth Die ANC het Woensdag gesê een van sy werkers, Errol Velile Present, is summier ontslaan nadat dit aan die lig gekom het dat hy in verband met ŉ transitorooftog in Johannesburg in hegtenis geneem is. Dit volg nadat Herman Mashaba, Johannesburg se burgemeester, vroeër onthul het dat ŉ verdagte wat onlangs in verband met ŉ transitorooftog in hegtenis geneem is, by die ANC se hoofkantoor, Luthuli-huis, werk. “Dié inhegtenisneming laat die vraag ontstaan of die ANC bewus is daarvan dat die persoon aangekeer is, en as dit die geval is, hoekom bly die party dan stil oor so ŉ belangrike kwessie? “Nog ŉ vraag is hoe die ANC, wat die nasionale regering bestuur, mense in diens neem wat so skaamteloos openbare veiligheid en die wette van ons land ondermyn,” het Mashaba in ŉ verklaring gesê. Pule Mabe, nasionale woordvoerder van die ANC, het daarop gereageer dat die party “ontsteld is oor die feit” dat een van sy werkers in hegtenis geneem is en in die hof verskyn het “in verband met ernstige misdade”. “Misdaad bly ŉ ernstige kanker in ons jong demokrasie en ons moet dit voortdurend beveg, ongeag die manifesterings,” het Mabe gesê. “Ons ondersteun die pogings van die wetstoepassingsowerhede om die oortreders van sulke hoë prioriteitsmisdade te ondersoek, in hegtenis te neem en te vervolg.” Die party het kort daarna bevestig dat Present ontslaan is. “Die ANC verwag van sy lede en werkers om die land se wette te gehoorsaam en by geen strafregtelike misdrywe betrokke te wees nie,” lui ŉ verklaring van die ANC. Maroela Media het vroeër berig Present en nog drie verdagtes was na bewering onlangs betrokke by ŉ transitorooftog in Dobsonville in Soweto. Die polisie het ŉ volskaalse soektog na die verdagtes van stapel gestuur en hulle op 6 en 7 Julie tydens klopjagte in hegtenis geneem. Die polisie het tydens die inhegtenisnemings beslag gelê op vier voertuie wat gekaap is. Twee van dié voertuie is tydens die rooftog in Dobsonville gebruik.